Gandia activa l'augment del servei de taxis per cobrir la demanda d'estiu i esdeveniments festius
12 agost 2024

## Gandia activa l'augment del servei de taxis per cobrir la demanda d'estiu i esdeveniments festius12 agost 2024Última actualització: 12 agost 2024

![](../gestion/img/dc1a272d227fc9e8162bea9be113a38f6d5eb1d2383e079d392d35f52bc7d7b9.jpg)  
  

Gandia ja disposa de **més servei de taxis durant l'estiu i en esdeveniments massius com el Pirata Beach Fest o la Fira i Festes**.

  
La mesura, anunciada el mes de novembre passat per l'**alcalde de Gandia, José Manuel Prieto**, permet l'ampliació de la prestació de servei de taxis i augmenta també l'oferta des de municipis propers a Gandia, tal com consta en la resolució del 20 de maig de la Direcció General d'Obres Públiques, Transport i Mobilitat Sostenible al Diari Oficial de la Generalitat Valenciana.  
  
La **regidora de Mobilitat, Lydia Morant** ha explicat que _"la Conselleria de Transport i Mobilitat va autoritzar ja en la legislatura passada a aquells que tenen la llicència de taxi per a l'àrea de prestació de taxi de la Safor (Gandia, Tavernes i Oliva) perquè puguen recollir viatgers en determinades dates i quan se celebren esdeveniments d'una magnitud considerable"_.  
  
Segons l'edil, es generarà una oferta als municipis costaners de la Safor per als caps de setmana de juliol i agost des de les 21.00 hores de dissabte a les 07.00 hores de diumenge; la Nit de Nadal de les 21.00 hores del 24 de desembre a les 07.00 hores del 25 de desembre; i Cap d'Any des de les 21.00 hores del 31 de desembre a les 07.00 hores de l'1 de gener.

  
Aquesta prestació també s'ampliarà durant la celebració del Pirata Beach Fest del 10 al 13 de juliol i durant la Fira i les Festes.

  
_"L'objectiu al final és que una ciutat turística necessita tenir servei que satisfaça les necessitats. És evident que Gandia no és la mateixa a l'hivern que a l'estiu i, si tenim més població, necessitem millor i més servei",_ ha detallat la regidora, qui ha afegit que _"amb aquesta actuació s'està fomentant la mobilitat sostenible amb el transport públic dels taxistes"_.

[Twittear](https://twitter.com/share)